Stefán Þór Helgason starfar hjá KPMG sem sérstakur ráðgjafi í nýsköpun og stefnumótun enda hefur hann verið viðloðandi frumkvöðlaheiminn allt frá háskólaárum sínum . Á Tækni - og hugverkaþingi Samtaka iðnaðarins sem haldið var á dögunum kynnti Þórdís Kolbrún Reykfjörð Gylfadóttir , ráðherra nýsköpunar , nýjan 2,5 milljarða króna hvatasjóð ríkisins fyrir nýsköpunardrifið frumkvöðlastarf til næstu þriggja ára . Sjóðurinn mun bera nafnið Kría , en hann er liður í nýrri nýsköpunarstefnu stjórnvalda fyrir Ísland . Stefán Þór Helgason , ráðgjafi hjá KPMG í nýsköpun og stefnumótun , segir ríkið þurfa að gæta sín að ætla sér ekki of stórt hlutverk í að skapa nýsköpun . „ Ríkið getur ekki verið drifkrafturinn fyrir nýsköpun þó það hafi mikilvægt hlutverk við að styðja við hana . Menn taka oft dæmi um að iPhone hefði aldrei orðið til nema fyrir GPS-verkefnið sem gert var fyrir herinn , en hlutverk ríkisins má ekki verða of stórt . Það getur ekki ætlað að draga vagninn í nýsköpun með því að setja alltaf meiri pening í hana , “ segir Stefán Þór . „ Nýsköpun verður að koma frá grasrótinni , úr háskólastarfinu og úr þekkingunni sem þar verður til . Það góða við nýja sjóðinn , Kríu , er að hann kemur með einkaframtakinu inn í verkefnin sem það er tilbúið að veðja eigin peningum á . Þannig á ríkið að styðja við nýsköpun , frekar heldur en að ríkið ætli að fara að velja hverjum það fjárfestir í upp á sitt einsdæmi , því það gæti leitt til alls konar vandræða . “ Nýja sjóðnum er ætlað að fjárfesta í því sem ráðherrann kallar vísissjóðir , en það er íslenskun á á enska orðinu Venture Capital , enda sjóðirnir á ensku kallaðir „ Ví-Sí “ eftir upphafsstöfunum . Jafnframt vísar hún í að íslenska orðtakið „ mjór er mikils vísir “ eigi vel við fjárfestingu slíkra sjóða . Í kynningu á nýja sjóðnum nefndi Þórdís Kolbrún hve vel hefði gengið að skapa góðan jarðveg fyrir þróun nýsköpunar í Ísrael og bendir Stefán á að þar hafi samsvarandi sjóður , Yozma , sem þýðir framtak á hebresku , starfað með góðum árangri frá árinu 1993 . „ Væntanlega verða sjóðirnir sem fá þessa viðbótarfjármögnun að uppfylla einhver skilyrði , til að mynda að þeir hafi verið að fjárfesta í nýsköpun . Við erum með nokkra öfluga sjóði sem bankarnir , lífeyrissjóðirnir og fleiri hafa staðið að , eins og Crowberry Capital , Eyrir Sprotar , Brunnur vaxtarsjóður , Frumtak sjóðirnir og svo er Nýsköpunarsjóður atvinnulífsins gamall sjóður sem var stofnaður af ríki og atvinnulífinu . Hann er svokallaður sígrænn sjóður , það er þeir þurfa að losa hluti sína í fyrirtækjum sem þeir fjárfesta í til að geta haldið áfram að fjárfesta , “ segir Stefán . Hann tekur undir að þessi fjöldi og umgjörðin öll geti verið nokkuð ruglandi fyrir frumkvöðla sem eru að taka fyrstu skrefin , en þeir hjá KPMG bjóði upp á aðstoð í að feta sig áfram í þessum heimi . „ Flestir byrja með því að taka þátt í verkefnunum tveimur sem Icelandic Startups stendur að . Annars vegar Gullegginu , sem er keppni í að gera viðskiptaáætlanir fyrir verðlaunafé . Hins vegar hefur viðskiptahraðallinn Startup Reykjavík , sem Arion banki var fjárhagslegur bakhjarl fyrir fram á síðasta sumar , boðið upp á fjárfestingu upp á 2,5 milljónir króna í staðinn fyrir 6% hlut í frumkvöðlafyrirtækjunum . Nú er verið að leita að nýjum samstarfsaðila fyrir það , “ segir Stefán . „ Tækniþróunarsjóður er svo næsta skref fyrir flesta , sumir sleppa jafnvel Gullegginu og Startup Reykjavík alveg . Það er heilmikið ferli að sækja í þann sjóð ríkisins sem viðskiptahraðlar og -áætlanakeppnir geta hjálpað til við . Einnig er hægt að fá slíka hjálp hjá Nýsköpunarmiðstöð , sem er stofnun á vegum ríkisins . “ Nánar má lesa um málið í Viðskiptablaðinu . Áskrifendur geta nálgast blaðið undir Tölublöð , aðrir geta gerst áskrifendur hér .